เงินเคลมประกันมาแล้ว
ธปท.เผยโอนเข้าไทย3หมื่นล. นายกฯวินาศภัยการันตีจ่ายแน่
15 ธ.ค. 2554

ธปท.เผยโอนเข้าไทย3หมื่นล. นายกฯวินาศภัยการันตีจ่ายแน่
“ผู้ว่าการ ธปท.” ระบุเริ่มมีเม็ดเงินจากการประกันภัยไหลเข้ามาชดเชยความเสียหายจากเหตุน้ำท่วมแล้ว 1,000 ล้านเหรียญสหรัฐ คาดปลายปีเงินบาทแข็งค่าขึ้น
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ขณะนี้ปริมาณเงินทุนเคลื่อนย้ายของไทยมีความสมดุลมากขึ้น มีทั้งเงินไหลออกจากนักลงทุนไทยที่ไปลงทุนในต่างประเทศ ขณะเดียวกันก็มีเงินจากการประกันภัยของบริษัทต่างประเทศไหลเข้ามา เพื่อชดเชยความเสียหายจากเหตุการณ์น้ำท่วมในช่วงที่ผ่านมา โดยขณะนี้มีเงินจากการประกันภัยไหลเข้ามาแล้วประมาณ 1,000 ล้านเหรียญสหรัฐ ส่งผลให้ค่าเงินบาทในช่วงนี้เคลื่อนไหวไม่มากนัก โดยช่วงเช้าเปิดตลาดค่าเงินบาทอ่อนค่าอยู่ที่ระดับ 31.2331.28 เหรียญสหรัฐ ซึ่งถือเป็นระดับที่ไม่น่ากลัว
อย่างไรก็ตาม คาดว่าช่วงปลายปี 2554 นี้ ค่าเงินบาทอาจจะปรับตัวแข็งค่าขึ้นได้ เนื่องจากนักลงทุนมีการขายสินทรัพย์ในตลาดเกิดใหม่ เพื่อลดความเสี่ยง หรือลดการลงทุนในยุโรปลงช่วงหนึ่ง แล้วหันไปลงทุนในสกุลเงินเหรียญสหรัฐ (Risk Off) มากขึ้น
นายประสาร กล่าวว่า ขณะนี้การไหลเข้าและออกของเงินทุนต่างประเทศไม่น่ากังวล เพราะการเคลื่อนย้ายเงินทุนมีทั้งไหลเข้าและไหลออกที่มีความสมดุลกัน โดยมีทั้งเงินไหลออกจากนักลงทุนไทยที่ออกไปลงทุนในต่างประเทศ และเงินที่พวกฝรั่ง Risk Off เนื่องจากเป็นห่วงเหตุการณ์หนี้ในยุโรป ทำให้นักลงทุนพากันเทขายหุ้นและพันธบัตร (บอนด์) หรือทรัพย์สินบ้างทั่วโลก ขณะเดียวกันก็มีเงินจากการประกันภัยที่เริ่มทยอยเข้ามา ทำให้การไหลเข้าออกของเงินทุนมีความพอดี” นายประสาร กล่าว
นายจีรพันธ์ อัศวะธนกุล นายกสมาคมประกันวินาศภัย กล่าวว่า ขณะนี้ผู้เชี่ยวชาญจากบริษัทประกันภัยต่างประเทศอยู่ระหว่างการสำรวจความเสียหายของโรงงานแต่ละแห่ง และบริษัทประกันภัยต่างยืนยันที่จะจ่ายค่าสินไหมทดแทนแน่นอน ส่วนจะจ่ายช้าหรือเร็วนั้นขึ้นอยู่กับการเจรจาระหว่างบริษัทประกันกับโรงงาน ส่วนการปิดโรงงานซันโย ซึ่งตั้งอยู่ภายในสวนอุตสาหกรรมโรจนะ จ.พระนครศรีอยุธยานั้น เชื่อว่าเป็นเพราะนโยบายบริษัทแม่ที่ต้องการหยุดดำเนินการในประเทศไทย มากกว่าปัญหาการจ่ายค่าสินไหมทดแทน
นายกสมาคมประกันวินาศภัย ยังกล่าวว่า รัฐบาลจำเป็นต้องแสดงให้เห็นถึงแผนการป้องกันน้ำท่วม โดยมีขั้นตอนการดำเนินการอย่างเป็นรูปธรรม เพื่อสร้างความมั่นใจว่าอุทกภัยลักษณะนี้จะไม่เกิดขึ้นอีก